Polisieman se skietdood ’n raaisel | Netwerk24
Deur Marietie Louw-Carstens 21 April 2019 20:00
Die toneel waar 'n polisielid Sondag in Durban doodgeskiet is. Foto: Rescue Care/Emer-G-Med
Brig. Vish Naidoo, nasionale polisiewoordvoerder, sê die konstabel was verbonde aan die Sydenham-polisiekantoor se misdaadvoorkomingseenheid.
Sy naam sal bekend gemaak word sodra al sy naasbestaandes van sy dood in kennis gestel is.
Naidoo sê die konstabel het saam met kollegas die M19-pad tussen Reservoirhills en Pinetown gepatrolleer.
Hulle het ’n Ford Ranger-bakkie langs die pad sien staan. Die voertuig se noodligte was aan.
Terwyl die konstabel na die bakkie geloop het, is verskeie skote vanuit die bakkie op hom geskiet.
Garrith Jamieson van Rescue Care/Emer-G-Med-nooddienste sê die skietery het omstreeks 12:00 gebeur. Volgens hom kon nooddienswerkers met hul aankoms niks meer vir die man doen nie.
“Hy is verskeie kere in die bors geskiet.”
Naidoo sê dit is onduidelik of die bestuurder van die bakkie of ’n passasier op die polisielid geskiet het.
Die polisie se forensiese eenheid en die Valke het Sondag die toneel vir leidrade gefynkam.
Die bestuurder van die bakkie het weggejaag ná die skietery, maar ’n man het homself later by die Sydenham-polisiekantoor oorgegee.
Naidoo sê die man is in aanhouding en sal van moord aangekla word.
Genl. Khehla Sitole, nasionale polisiehoof, het sy skok oor die moord uitgespreek.
Meer oor: Brig. Vish Naidoo | Durban | Polisieman | Doodgeskiet
Polisielid skiet SAPD se eie hond
Polisie skiet man in maag wat winkel wou roof